## El litoral de la Comunitat Valenciana partix d’una previsió d’ocupació del 80 % per al pont de l’1 de maig

*** Per als hotels d’interior de la Comunitat Valenciana s’estima una ocupació pròxima al 70 %
* Nuria Montes, que confia en la bona evolució del mercat nacional, espera que “els resultats definitius siguen superiors” si es consoliden les reserves d’última hora i si les previsions climàtiques milloren**

Els hotels del litoral de la Comunitat Valenciana partixen d’una previsió d’ocupació pròxima al 80 % per a este pont de maig. Així ho mostren els resultats d’una enquesta telefònica realitzada per Turisme Comunitat Valenciana a una mostra representativa d’hotels, tant de litoral com d’interior, de la Comunitat Valenciana per a les nits de l’1, 2, 3 i 4 de maig.

La consellera d’Innovació, Indústria, Comerç i Turisme, Nuria Montes, ha assenyalat que es tracta de “xifres provisionals”, ja que, tal com ha apuntat, “s’espera que s’incrementen si les previsions climàtiques milloren, i es consoliden les reserves d’última hora”.

Montes ha subratllat que “la festa del Dia del Treball, juntament amb el dijous 2 de maig, festiu en diverses autonomies, entre les quals hi ha Madrid, el principal mercat nacional emissor de turistes per a la Comunitat, propiciarà sense dubte un important flux de visitants cap a la nostra destinació”.

Segons el sondeig esmentat, la Comunitat Valenciana té hui dia unes reserves confirmades estimades en un 78 % en el litoral, on el percentatge més alt el registra la ciutat de València, amb una estimació del 86,65 %, seguit de Benidorm que partix amb més del 82 % de les seues places hoteleres reservades.

Quant al litoral de la província de València, sense comptar la ciutat, l’ocupació estimada arriba al 71,74 %; el litoral d’Alacant (sense comptar Benidorm), partix hui dia amb unes previsions del 81 % i la previsió hotelera en el litoral de Castelló se situa prop del 60 %.

**Previsió d’ocupació a l’interior**

Nuria Montes també ha informat que, segons estes estimacions, els hotels de l’interior de la Comunitat Valenciana tenen una previsió d’ocupació que s’aproxima al 70 % per a les nits de l’1 al 4 de maig.

En concret, s’estima una ocupació del 80,2 % en el cas dels establiments de l’interior de la província de València, un 61,6 % per als hotels d’interior de la província de Castelló, i un 55,6 % d’ocupació per als de la província d’Alacant.

Fecha: 01/05/2024